અત્યાર સુધી આપણે રક્ષાબંધનમાં ભાઈની આરતી કરવા માટે માત્ર ઘરમાંથી જ સ્ટીલની થાળી વાપરતા જેમાં ભરપૂર ફીલિંગ્સ હોય છે, પણ રૉયલ અને ટ્રેડિશનલ ટચ નથી. એથી તમને જો તમારા રક્ષાબંધનમાં ફીલિંગ્સ સાથે રૉયલ અને ટ્રેડિશનલ ટચ જોઈતો હોય તો તમે તમારા ભાઈના ઘરે આ વખતે રાખડી, મીઠાઈ, ગિફ્ટની સાથે આ ડેકોરેટિવ થાળી પણ લઈ જઈ શકો છો. અત્યારે માર્કેટમાં ઘણી સુંદર-સુંદર ડેકોરેટિવ થાળીઓ મળે છે, જેને જોઈને તમને એક વાર માટે એ થાળી લેવાનું મન થયા વગર ન રહે. ઘાટકોપર (ઈસ્ટ)માં અવસર નામની ડેકોરેટિવ આઇટમ્સની પોતાની શૉપ ધરાવતા હરેન મહેતા કહે છે, ‘બહેન ભાઈના ઘરે જાય તો પોતાની સાથે માત્ર રાખડી અને મીઠાઈ લઈને જાય, પણ જો તમે તમારી સાથે ડેકોરેટિવ થાળી લઈને જાઓ તો તમારી ખુશીમાં અનેરો આનંદ ભળી જશે. અત્યારે આનો બહુ ક્રેઝ છે. ઘણા લોકો રક્ષાબંધન આવતાં જ રાખડી સાથે આવી ડેકોરેટિવ થાળીઓ પણ લે છે.’